## Pravila o pravima i dužnostima promatrača nevladinih udruga

### NN 109/2007 (24.10.2007.), Pravila o pravima i dužnostima promatrača nevladinih udruga

# DRŽAVNO IZBORNO POVJERENSTVO

**3207**

Na temelju članka 94. stavka 6. Zakona o izborima zastupnika u Hrvatski sabor
(»Narodne novine«, broj 69/03 – pročišćeni tekst i 19/07), Državno izborno
povjerenstvo Republike Hrvatske (dalje: Državno izborno povjerenstvo) donosi

## PRAVILA

### O PRAVIMA I DUŽNOSTIMA PROMATRAČA NEVLADINIH UDRUGA

I. PRAVO PROMATRANJA

1. Nevladine udruge (dalje: udruge) imaju pravo pratiti izborni postupak, a
napose promatrati provedbu izbora te rad izbornih povjerenstava na svim razinama
i biračkih odbora.
2. Pravo promatranja rada izbornih tijela tijekom čitavog izbornog postupka
izbornih tijela imaju udruge koje su registrirane kao udruge koje djeluju na
području nezavisnog promatranja izbornih postupaka i/ili promicanja ljudskih i
građanskih prava.

II. DOZVOLA ZA PROMATRANJE

3. Zainteresirane udruge dužne su u roku od 8 dana od dana raspisivanja izbora
zatražiti od Državnog izbornog povjerenstva doz­volu za promatranje rada
izbornih povjerenstava i biračkih odbora.
Uz zahtjev za izdavanje dozvole udruga je dužna dostaviti presliku rješenja o
upisu u Registar udruga.
4. Udruge su dužne najkasnije 8 dana prije održavanja izbora Državnom izbornom
povjerenstvu dostaviti popis imena svojih ovlaštenih promatrača.

III. PRAVA I OBVEZE PROMATRAČA

5. Promatrač je dužan izbornom tijelu čiji rad namjerava promatrati predočiti
službenu iskaznicu koju mu je izdalo Državno izborno povjerenstvo.
Za cijelo vrijeme promatranja promatrač je dužan nositi službenu iskaznicu
vidljivo istaknutu.
6. Ako Državno izborno povjerenstvo promatraču na temelju pravovremeno
podnesenog zahtjeva nije pravovremeno izdalo služ­benu iskaznicu, tada će se
promatrač legitimirati rješenjem Držav­nog izbornog povjerenstva kojim je
nevladinoj udruzi odobreno promatranje izbornog postupka i odlukom ovlaštene
nevladine udruge o imenovanju promatrača.
7. Promatrači imaju pravo pratiti provođenje izbora tijekom čitavog izbornog
postupka, a napose rad izbornih povjerenstava na svim razinama te rad biračkih
odbora.
8. Izborna tijela dužna su promatračima omogućiti promatranje svog rada.
9. Izborno tijelo čiji se rad promatra ne smije isključiti promatranje, već
smije samo ograničiti broj promatrača, ako nedostatak prostora ili drugi
neotklonjivi razlozi ne dopuštaju istovremeno promatranje svim promatračima. Pri
tome broj promatrača pojedine nevladine udruge ne smije biti manji od jednog
promatrača.
10. Promatrač ima pravo uvida u cjelokupni izborni materijal.
11. Promatrač smije biti nazočan radu nadležnog izbornog povjerenstva za vrijeme
održavanja sjednica.
12. Promatrač ima pravo upozoravati na uočene nepravilnosti i zahtijevati
njihovo otklanjanje te u zapisnik stavljati svoje primjedbe.
13. Promatrač koji prati rad biračkog odbora ima pravo biti nazočan radu
biračkog odbora od pripremanja biračkog mjesta prije njegovog otvaranja, za
vrijeme glasovanja, prebrojavanja glasačkih listića i utvrđivanja rezultata
glasovanja te stavljati obrazložene primjedbe na rad biračkog odbora u zapisnik
o radu biračkog odbora ili ih u pisanom obliku priložiti tom zapisniku.
Birački odbor dužan je primiti pisanu primjedbu promatrača, priložiti je
zapisniku o radu biračkog odbora i o tome izdati potvrdu.
Promatrač dobiva prijepis zapisnika o radu biračkog odbora te ima pravo biti
nazočan primopredaji izbornog materijala.
14. Promatrač smije dolaziti i odlaziti s biračkog mjesta, ne remeteći postupak
glasovanja i rad biračkog odbora.
15. Promatrač ne smije ometati rad izbornog tijela.
Predsjednik izbornog tijela usmeno će opomenuti promatrača koji ometa rad
izbornog tijela. Ako promatrač unatoč opomeni nastavi s ometanjem, predsjednik
izbornog tijela ovlašten je naložiti njegovo udaljavanje.
16. Promatrač ne smije odgovarati na eventualne upite birača, a u slučaju da mu
se birač obrati, dužan je uputiti ga predsjedniku ili članu biračkog odbora.
Promatrač ne smije tonski ili video snimati rad izbornog tijela. Također, ne
smije nositi oznake političkih stranaka odnosno udruga nacionalnih manjina,
oznake ili fotografije kandidata ili na bilo koji drugi način utjecati na
birače.

IV. STUPANJE NA SNAGU

17. Ova Pravila stupaju na snagu danom objave u »Narodnim novinama«.

Klasa: 013-03/07-11/02
Urbroj: 507-07-01
Zagreb, 20. listopada 2007.

Predsjednik
**Branko Hrvatin, dipl. iur**., v. r.

Ostalo, NN 109/2007-3207
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)